**Obrazloženje**

Osnovno rješenje Provedbenog urbanističkog plana „Luščić“ usvojeno je 1989.godine (Službene novine Općine Karlovac br.4/89), iza čega je uslijedio niz izmjena i dopuna Plana. Izvorni Provedbeni urbanistički plan Luščić je obuhvaćao prostor između ulice Luščić na sjeveru i sjeveroistoku, dijela Senjske ulice na istoku, do ulice Donja Švarča i Andrije Štampara uključivo prostor Opće bolnice Karlovac. Zapadnu Granicu obuhvata činio je GUP-om planiran koridor obilaznice na trasi i u produžetku Jamadolske ulice.

Takva vrsta plana više ne postoji u hrvatskom sustavu prostornog planiranja, a člankom 198. Zakona o prostornom uređenju (Narodne novine, broj 153/13, 65/17,114/18, 39/19, 98/19 i 67/23 – u nastavku teksta: Zakon) propisano je da dokumenti prostornog uređenja doneseni na temelju propisa koji su važili prije stupanja na snagu Zakona ostaju na snazi te da se isti mogu mijenjati i/ili dopunjavati ili staviti izvan snage.

Analizom važeće prostorno-planske dokumentacije, uzimajući u obzir činjenicu da se radi o Planu koji je na snazi od 1989. godine (uključivo brojne izmjene i dopune), i da je tijekom tog vremena znatno izmijenjena zakonska i prostorno planska regulativa, a uglavnom se radi o izgrađenom prostoru, zaključeno je da se pristupi stavljanju Plana izvan snage. Mjerama provedbe IV. Izmjena i dopuna Generalnog urbanističkog plana grada Karlovca (Glasnik Grada Karlovca br. 17/24 i 21/24 – pročišćeni) predloženo je provođenje procedure stavljanja izvan snage ovog plana i omogućena je neposredna provedba GUP-a za pojedinačne zahvate u njegovom obuhvatu

Temeljem čl. 79. i 113. Zakona, postupak stavljanja izvan snage započeo je Odlukom o pokretanju postupka stavljanja izvan snage Provedbenog urbanističkog plana „Luščić“ – „Luščić4“ (Glasnik Grada Karlovca br.4/25). Po donošenju ove Odluke slijedilo je upućivanje poziva za dostavu zahtjeva javnopravnih tijela.

Stručni izrađivač elaborata za potrebe stavljanja izvan snage plana je Zavod za prostorno uređenje Karlovačke županije. Nakon što je Gradonačelnik zaključkom utvrdio Prijedlog Odluke o stavljanju izvan snage Provedbenog urbanističkog plana „Luščić“– „Luščić 4“ i Elaborat za javnu raspravu, nadležni upravni odjel je objavio javnu raspravu, kao i rok za davanje primjedaba, prijedloga i komentara.

Javnost je sudjelovala kroz postupak javne rasprave od 30.06.2025. – 14.07.2025.. Javni uvid omogućen je u vrijeme trajanja javne rasprave, a javno izlaganje održano je 02.07.2025. godine. Tijekom javne rasprave nije bilo pisanih prijedloga, mišljenja ili primjedaba. Svi podaci o javnoj raspravi sadržani su u Izvješću o javnoj raspravi koje je objavljeno sukladno Zakonu.

U narednoj etapi izrađen je nacrt konačnog prijedloga Odluke o stavljanju plana izvan snage, a nakon razmatranja nacrta konačnog prijedloga Odluke i Izvješća o javnoj raspravi, gradonačelnik je 07.10.2025.godine donio zaključak o utvrđivanju konačnog prijedloga Odluke o stavljanju izvan snage Provedbenog urbanističkog plana „Luščić“ – „Luščić4“, KLASA: 350-02/25-06/02, URBROJ: 2133-1-05-01/01-25-29.

Predlaže se Gradskom vijeću Grada Karlovca donošenje Odluke o stavljanju izvan snage Provedbenog urbanističkog plana „Luščić“ – „Luščić4“ kao u prijedlogu.

PROČELNICA:

Vesna Ribar, dipl. ing. građ.